**Kivonat az in situ (őshonos kancákra vonatkozó) támogatás 2020. november 20-án módosított szövegéből**

***II. A támogatást igénylő által vállalt kötelezettségekben bekövetkező változás általános szabályai***

1. A kötelezettségvállalási időszak alapesetben 5 év: a 2016-ban támogatási kérelmet benyújtók esetében 2016. január 1-től 2020. december 31-ig, a 2017-ben támogatási kérelmet benyújtók esetében 2017. január 1-től 2021. december 31-ig tart.

***A 2016-ban támogatási kérelmet benyújtók esetében lehetőség van a kötelezettségvállalási időszak 5 évről 6 évre történő, 2021. december 31-ig történő meghosszabbítására.***

***A Kedvezményezettek a kötelezettségvállalási időszak meghosszabbítását az Államkincstár által rendszeresített és az Államkincstár által közzétett elektronikus formanyomtatvány ügyfélkapun keresztül történő benyújtásával kérelmezhetik 2020. november 23-tól 2020. december 20-ig terjedő időszakban.***

***A kötelezettségvállalási időszak meghosszabbítására irányuló kérelem visszavonható az Államkincstár által közzétett formanyomtatvány ügyfélkapun keresztül történő benyújtásával 2021. január 15-ig.***

***Amennyiben a Kedvezményezett nem kíván élni a kötelezettségvállalási időszak meghosszabbításának lehetőségével, abban az esetben nem szükséges a kötelezettségvállalási időszak meghosszabbítására vonatkozó kérelmet benyújtania. A kötelezettségvállalási időszak meghosszabbítására irányuló kérelem benyújtására rendelkezésre álló határidő elmulasztása jogvesztő, annak tekintetében hiánypótlásnak helye nincs. A kérelem benyújtásának elmaradását úgy kell tekinteni, hogy a Kedvezményezett nem kíván élni a kötelezettségvállalási időszak meghosszabbításának lehetőségével.***

2. A támogatást igénylő köteles a 2016. január 1-től 2020. december 31-ig, illetve – amennyiben a Kedvezményezett él a kötelezettségvállalási időszak meghosszabbításának lehetőségével – a 2016. január 1-től 2021. december 31-ig (2017-ben támogatási kérelmet beadók esetén 2017. január 1-től 2021. december 31-ig) tartó támogatási időszak alatt az aktuális állatállomány tartására és a kieső állatok 90 napon belüli – baromfifélék esetén a törzsállományok 180 napon belüli –, támogatási feltételeknek megfelelő – a tenyésztőszervezet által igazolt – egyeddel, törzsállománnyal történő pótlására. A kiesés és a pótlás együttes bejelentését az Államkincstár által arra rendszeresített elektronikus felületen, az ügyfélkapun keresztül kell megtenni, a pótlásra előírt határidőt követő 10 napon belül.

Amennyiben valamely állat a kötelezettség vállalási időszak utolsó napját megelőző 90 napon- baromfifélék esetén a törzsállományok 180 napon belül - belül esik ki, úgy a kedvezményezett mentesül a fent meghatározott pótlási kötelezettsége alól, azonban köteles a kiesés tényét a kiesést követő 10 napon belül az Államkincstár által arra rendszeresített elektronikus felületen, ügyfélkapun keresztül bejelenteni.

3. A kiesés bejelentéséhez minden esetben csatolni kell a kiesés okát megjelölő, a tenyésztőszervezet által kiállított igazolást, valamint – állategészségügyi okok miatti kiesés esetén – a kezelő állatorvos igazolását. A pótlás bejelentéséhez csatolni kell a tenyésztőszervezet igazolását arra vonatkozóan, hogy a kiesett egyed/törzsállomány helyére beállítani kívánt egyed/törzsállomány megfelel a fajtával szemben támasztott elvárásoknak. (9. melléklet)

4. Amennyiben a kiesés, illetve pótlás bejelentéshez nem kerül csatolásra a tenyésztőszervezet igazolása, úgy az adott bejelentés elutasításra kerül.

5. A támogatást igénylő köteles a támogatási időszak végéig a vállalt állatállomány létszámának fenntartására, és a teljes kötelezettségvállalási időszak alatt a tenyésztési programban meghatározott tartási körülmények biztosítására.

6. A pótlásként beállított állatnak/törzsállománynak a 3.2 pontban meghatározott minimális életkort a pótlás időpontjában be kell töltenie.

***7. Pótlásra nem állítható be állategészségügyi okokból kiesett egyed.***